VW kikker sy gewilde Polo opVolkswagen se Polo en Polo Vivo is van Suid-Afrika se gewildste motors. Volkswagen het in Januarie 2022 meer as 2 700 van die twee modelle verkoop. Nóg ŉ pluimpie vir Volkswagen is die feit dat die Polo plaaslik by sy Kariega-aanleg vervaardig word. Die Polo spog nou met ŉ paar visuele opknappings, nuwe intelligente stelsels, ligte en bekleedsel. Dit is geen geheim dat ek meer van die vorige Polo se ontwerp hou as die huidige een nie, maar dié opknapping verfris die ontwerp vir my. Dit is beslis nou ŉ oulike tjor van agter. Die nuwe LED-strooklig wat dwars van links na regs strek nét onder die kap is werklik mooi. Ons het twee modelle tydens die bekendstelling op die proef gestel. Die 1.0-TSI-handrat in die Life-spesifikasie, en die GTI met sy 2.0-TSI en DSG-ratkas. Die VW Polo Life 1.0 TSI 70 kW-handrat is waarskynlik my gekose model in die reeks. Die sinergie tussen die turboaangejaagde driesilinder en die handratkas is puik. Volkswagen se handratmodelle se ratwisselingsaksie is seepglad én die koppelaar lig – so ek sien nie die punt van ŉ outo in dié model nie. Dit kom ook van die DSG met 85 kW se programmering wat gestel is vir brandstofverbruik en om koolstofuitlaatgasse so laag moontlik te hou – en ek hou nie van hoe hy die omwentelinge aanhoudend so laag moontlik probeer hou nie. Dan voel die voertuig pap en traag om op insette te reageer. Die 1.0 spog met 70 kW en 175 Nm en VW beweer ŉ indrukwekkende brandstofverbruiksyfer van 5,3 ℓ/100 km. Aan die ander kant van die reeks sit die GTI. Hy spog met ŉ 2.0-viersilinderturbopetrolenjin met 147 kW en 320 Nm. Dít gepaard met Volkswagen se 6-spoed-DSG-dubbelkoppelaarratkas is indrukwekkend. Die blitsbuksie maak lekker geluide en bied oorgenoeg sportiewe verrigting vir die meeste eienaars. Die GTI blink uit op die pad waar mens die groot golf wringkrag ervaar. Die GTI voel baie sterker as die 320 Nm. Op die pad toer die Life lieflik. ŉ Soepel rit met uiters gemaklike sitplekke en ŉ ruim kajuit bied ŉ puik ervaring. Dié Polo is egter net so groot aan sy binneruim as wat ŉ Golf IV ŉ paar jaar terug was. Die sportsitplekke in die GTI is net só gemaklik, maar bied baie meer steun vir as mens al die perde inspan en jou wangedra om draaie en op bergpasse. Dit is bitter maklik om die Polo op te som. Dit is ŉ fantastiese produk, veral as mens kyk na die hoeveelhede wat maandeliks verkoop word. Die feit dat Kariega nou die enigste aanleg ter wêreld is wat die GTI bou, is ŉ pluimpie vir Suid-Afrika en ŉ fantastiese geloofsbrief van Duitsland dat hulle ons gekies het om dié model te bou. Die reeks lyk só: Die reeks word gedek deur ŉ driejaar/120 000 km-waarborg en ŉ driejaar/45 000 km-diensplan.